I. Mikloš, podpredseda vlády a minister financií SR: (2003-06-18):
Čo sa týka zmien zákonov  a Európskej únie, hovorila o tom aj pani poslankyňa Angyalová. Takže chcel by som povedať, že ja som netvrdil, že sadzby dávame tak, ako dávame, z dôvodu zosúlaďovania s Európskou úniou. A dokonca dám vám za pravdu, pani poslankyňa, aj v tom, že som netvrdil, že primárnym dôvodom predkladania tejto novely je zosúlaďovanie s EÚ, ja som pri odôvodňovaní skráteného legislatívneho konania hovoril, že v súvislosti s touto novelou očakávame aj vyššie príjmy do štátneho rozpočtu. A teraz som to dokonca aj kvantifikoval pri uvedení tohto návrhu zákona, keď som uviedol, že je to 800 mil. až 900 mil., zároveň je pravdou, že sa touto novelou aj v súlade so Šiestou smernicou novelizuje tento zákon, čo sa týka zálohových faktúr, zdaňovania zálohových faktúr. To je proste pravda, je to tak. Takže čo sa týka Európskej únie, čo sa týka tých sadzieb a čo sa týka ešte otázky na pána Figeľa, resp. na vyjednanie tých výnimiek, chcem povedať, že jednotná sadzba dane z pridanej hodnoty je expressis verbis explicitne zapísaná v programovom vyhlásení tejto vlády a toto programové vyhlásenie bolo tu v tomto parlamente schválené. Nevidím žiaden rozpor, dovoľte mi povedať, s tým, že za bývalej vlády, ktorá nebola úplne totožná, aj keď väčšinovo bola podobná, ale nebola úplne totožná s touto vládou, bola iná predstava, pretože vtedy jednoducho nebola, neexistovala politická vôľa ani možnosť zjednotiť daň z pridanej hodnoty. Práve homogénny charakter tejto vlády, stredopravý homogénny charakter, programový, ideový, ideová zhoda tejto vlády umožnila, aby sme išli ďalej, aby sme nemuseli využiť to prechodné obdobie, ktoré sme predtým vyjednali, pretože sme presvedčení, že z ekonomického hľadiska je to lepšie. A všetci poslanci vládnej koalície, ak sa dobre pamätám, hlasovali za toto programové vyhlásenie vlády, v ktorom toto jednoznačne takto uvedené je. Takže nehľadajme rozpory tam, kde nie sú, pretože dnešná vláda nie je totožná s vládou minulou a riadi sa programovým vyhlásením, ktoré bolo tu schválené. Takže chcem povedať, že jedna sadzba dane z pridanej hodnoty nie je zas až taká rarita, že by ju nikde nemali, pribúda krajín, ktoré ju majú. A som presvedčený, že aj v iných krajinách, ktoré tu boli menované, skôr či neskôr k tomuto zbližovaniu dochádzať bude. Na otázku pána poslanca Ševca, či sme ochotní, alebo som ochotný uvažovať o iných sadzbách alebo o nižšej sadzbe, o nulových sadzbách, chcem odpovedať, že nulová sadzba nebude možná od vstupu do Európskej únie. To, že niektoré krajiny dnes majú výnimočný režim nulovej sadzby, aj ony ho budú musieť zmeniť a zrušiť, znížená sadzba možná síce je, ale pri znížených sadzbách by nebolo možné uskutočniť daňovú reformu, ale, predovšetkým, tá jedna sadzba dane z pridanej hodnoty má svoje vecné a ekonomické opodstatnenie, zjednodušuje daňový systém a prispieva k tomu, že slovenská ekonomika bude dynamickejšia a konkurencieschopnejšie bude tvoriť viac pracovných príležitostí. Takže ja si myslím, že je to dobré riešenie a že sociálna politika by sa nemala robiť cez deformovanie daňového systému. Pomôžme tým, ktorí pomoc potrebujú, adresnou sociálnou politikou, ale neznižujme dane, lebo keď znižujeme daň napr. daňou z DPH na potraviny, tak znižujeme cenu tých potravín nielen pre chudobných, ale aj pre tých bohatých, ktorí na potraviny míňajú rádovo viac peňazí ako tí, ktorí sú chudobní a odkázaní. Ďakujem pekne za pozornosť.